Tuttugu og tveir hlutu lífstíðarfangelsisdóma í Tyrklandi í dag og er gefið að sök að hafa tekið þátt í tilraun til valdaráns árið 2016. Þúsundir hafa hlotið dóma vegna málsins.
Hinir dæmdu eru allir fyrrverandi hermenn. Reynt var að koma forseta Tyrklands, Recep Tayyip Erdogan, frá völdum sumarið 2016, en heppnaðist ekki. Hlutur um fimm hundruð hermanna í valdaránstilrauninni hefur verið til rannsóknar, þar á meðal hlutur öryggisvarða forsetans.
Einn þeirra tuttugu og tveggja sem var dæmdur til lífstíðarfangelsis í dag var undirofursti sem braut ákvæði stjórnarskrár Tyrklands með því að brjótast inn í ríkissjónvarp landsins og neyða þul til að lesa tilkynningu hersins um valdarán. Dómurinn var kunngjörður í stærsta réttarsal Tyrklands, en hann var byggður sérstaklega til að dæma í málum sem tengjast valdaránum.
248 létust og tvö þúsund særðust í valdaráninu, sem tyrknesk stjórnvöld segja runnið undan rifjum klerksins Fethullah Gulen, sem er í sjálfskipaðri útlegð í Bandaríkjunum. Þeim ásökunum hefur hann alfarið neitað. Þúsundir hafa verið handtekin síðan árið 2016, grunuð um að tengjast klerknum. Þá hefur yfir hundrað þúsund ríkisstarfsmönnum verið sagt upp störfum fyrir sömu sakir. AFP fréttaveitan greinir frá því að valdaránstilraunin hafi haft mikil áhrif á landslag stjórnmála í landinu. Fyrr í vikunni sakaði Erdogan yfir hundrað flotaforingja á eftirlaunum um að hafa ýjað að valdaráni eftir að þeir gagnrýndu áform hans um nýjan skipaskurð í Istanbúl.